Source: https://beta.e-justice.europa.eu/171/SL/victims__rights__by_country?SCOTLAND&action=printAllMS&clang=&member=1&useContId=77253
Timestamp: 2020-04-05 13:08:15+00:00

Document:
V škotskem kodeksu za žrtve kaznivih dejanj ( Victim's Code for Scotland) so na kratko opisane tudi različne pravice, ki jih lahko uveljavljate na posamezni stopnji sistema kazenskega pravosodja.
V nujnem primeru pokličite 999. Za prijavo kaznivega dejanja pokličite 101.
Če ste gluhi, oglušeli, naglušni ali govorno ovirani, je na voljo besedilni telefon na številki 18000.
Če ste registrirani za storitev SMS v sili ( emergencySMS) - in nimate druge možnosti -, lahko pošljete besedilno sporočilo na 999.
Kdaj poklicati 999?
V nujnem primeru pokličite 999, če:
obstaja nevarnost telesne poškodbe ali izgube življenja;
je kaznivo dejanje v teku;
je osumljenec kaznivega dejanja v bližini.
Prijava nenujnega primera
Če kaznivo dejanje ni nujen primer, pokličite policijo na 101.
Če ste gluhi, oglušeli, naglušni ali govorno ovirani, je na voljo besedilni telefon na številki 18001 101.
Primeri kaznivih dejanj, ki ne zahtevajo nujnega odziva:
ukradli so vam avto;
poškodovano je bilo vaše imetje;
sumite uporabo ali razpečevanje mamil;
prijaviti želite manjšo prometno nesrečo;
policiji želite zagotoviti informacije o kaznivem dejanju v svoji okolici.
Spletna prijava kaznivega dejanja
V nenujnem primeru lahko na spletišču škotske policije prijavite naslednja kazniva dejanja:
kaznivo dejanje iz sovraštva
zlorabo v družini
Izpolnite lahko tudi spletni obrazec Crimestoppers, če želite kaznivo dejanje prijaviti anonimno.
Kot žrtev imate pravico zahtevati informacije o zadevi, povezani s kaznivim dejanjem. Če se vam te informacije ne zagotovijo, lahko pri različnih organih vložite uradni zahtevek:
pri škotski policiji - informacije o ustavitvi kazenske preiskave in razlogih za to ter o končanju kazenske preiskave in morebitnih razlogih za to;
pri kronskem tožilstvu - če v vaši zadevi ni bil uveden kazenski pregon, imate pravico izvedeti razloge za to in zahtevati ponovno preučitev te odločitve;
pri škotski sodni službi - informacije o datumih sodnih obravnav, končni odločitvi sodišča v sodnem postopku ali pritožbi v sodnem postopku in razlogih zanjo.
Žrtve niso stranke v kazenskem postopku na Škotskem. Če žrtev potrebuje pravni nasvet in pomoč, se lahko obrne na odvetnika. V sistemu pravne pomoči so žrtve lahko upravičene do pomoči za stroške takega nasveta in pomoči.
Za upravljanje sistema pravne pomoči na Škotskem je pristojen Škotski odbor za pravno pomoč.
Če ste bili vabljeni na sodišče kot priča, ste lahko upravičeni do povračila nekaterih stroškov.
Vabilo na sodišče pomeni, da ste prejeli uradni dopis - imenovan vabilo - s pozivom, da pridete na sodišče in pričate kot priča.
Informacije o tem, kako zahtevati povračilo stroškov, in obrazec zahteve za povračilo stroškov so navedeni na zadnji strani vabila.
Vabilo pozorno preberite in ga vzemite s seboj na sodišče. Ne pozabite izpolniti obrazca za stroške na zadnji strani vabila, s katerim zahtevate povračilo stroškov od osebe, ki vas je poklicala kot pričo.
Izplačila v gotovini se izvedejo samo v primeru resnične stiske ali sile. Izredne stroške, kot so stroški prevoza s taksijem, letalskega prevoza in prenočišča, mora vnaprej odobriti lokalni tožilec.
Priče, ki so zaposlene ali samozaposlene, lahko vložijo zahtevke za povračilo izgubljenega dohodka. Ker v prostorih sodišč ni zagotovljeno otroško varstvo, lahko priče tožilstva zahtevajo povračilo stroškov otroškega varstva in varuške po fiksnih tarifah. Če morate med svojo odsotnostjo poskrbeti za nadomestno varstvo, boste dobili povračilo po fiksni tarifi.
Kot žrtev kaznivega dejanja na Škotskem imate pravico zahtevati ponovno preučitev odločitve kronskega tožilstva o neuvedbi kazenskega pregona v zadevi, ki mu je bila prijavljena, če je bila taka odločitev sprejeta 1. julija 2015 ali pozneje. Če je mogoče, morate vlogo za ponovno preučitev vložiti v enem mesecu od datuma, ko ste bili obveščeni o odločitvi, da se kazenski pregon ne uvede. Običajno boste o sklepu o ponovni preučitvi obveščeni v 20 delovnih dneh. Škotski glavni državni tožilec (Lord Advocate) je objavil pravila o tem postopku.
To je odvisno od tega, ali ste na obravnavo vabljeni kot priča. Če niste vabljeni kot priča, se lahko pri škotski sodni službi pozanimate:
katerih kaznivih dejanj je oseba obtožena - po tem, ko je imel obtoženec možnost odgovoriti na obtožbe (samo splošna narava obtožb);
kaj se dogaja z zadevo na sodišču;
kakšno odločitev je sodnik, grofijski sodnik ali mirovno sodišče sprejelo v zadevi.
Na spletišču škotske sodne službe so na voljo podrobnejše informacije o tem, kako dobiti informacije v zvezi z zadevo in informacije o začetku zadev na sodišču, vključno z obravnavami, ki naj bi bile razpisane v bližnji prihodnosti. To vključuje:
vrhovno kazensko sodišče,
grofijska sodišča,
Če ste priča, vam škotska sodna služba:
vsaj enkrat na uro zagotovi najnovejše informacije o napredovanju sodnega postopka in vam sporoči, kdaj lahko zapustite sodišče;
zagotovi ločene čakalnice za priče tožilstva in obrambe ter dostop do okrepčil.
Če ste upravičeni do pričanja na sodišču prek video povezave v živo, vas na zadevni dan obišče nekdo iz škotske sodne službe in vam pojasni postopek pričanja na sodišču.
Žrtve niso stranke v kazenskem postopku na Škotskem. Če tako presodi tožilstvo, se lahko od njih zahteva, da pričajo na sodišču.
Informacije o pravicah, ki jih imate kot žrtev, lahko najdete v kodeksu za žrtve kaznivih dejanj (Victims' Code).
Če vas pokličejo kot pričo, prejmete vabilo. Vabilo je uradni dopis s pozivom, da pridete na sodišče in pričate kot priča.
Pomembno je, da vabila ne prezrete. Če obstaja pomemben razlog, da se obravnave ne boste mogli udeležiti, to takoj povejte osebi, ki vas je poklicala kot pričo. Če na sodišče ne pridete ob pravem času in na pravem kraju, lahko sodišče izda nalog za vaše prijetje.
Nekaterim pričam je težko pričati. Morda so še posebej ranljive zaradi svojih okoliščin ali narave svojega pričanja. Sodišče lahko sprejme dodatne ukrepe (tako imenovane posebne ukrepe), da pomaga ranljivim pričam do najboljšega pričanja, kot je namestitev pregrade, tako da priči ni treba videti obtoženca. Če imate kakršne koli pomisleke, se o njih pogovorite z osebo, ki je zahtevala vaše pričanje, saj lahko ta v vašem imenu sodišče zaprosi za posebne ukrepe.
Nadaljnje informacije o tem, kako je biti priča, so na voljo na spletišču kronskega tožilstva in spletišču mygov.scot na straneh o pričanju na sodišču.
Če tako presodi tožilstvo, se lahko od žrtev zahteva pričanje na sodišču. Za žrtve, ki so poklicane k pričanju, se uporabljajo škotska splošna pravila o pričanju.
Žrtvam, ki naj bi pričale in se štejejo za ranljive ali potrebujejo zaščito, se lahko zagotovijo posebni ukrepi na podlagi oddelkov od 271 do 271M zakona o kazenskem postopku (Škotska) iz leta 1995, da se jim pomaga pri pričanju. Ti ukrepi so samodejni v primeru otrok in oseb, ki so žrtve določenih kaznivih dejanj, kot so spolno nasilje, trgovina z ljudmi in zalezovanje.
Poleg tega lahko žrtve tudi dajo izjavo žrtve na podlagi oddelka 14 zakona o kazenskem pravosodju (Škotska) iz leta 2003. Več informacij o izjavah žrtev je na voljo tukaj.
Obrnete se lahko na škotsko sodno službo, da se seznanite z datumi sodnih obravnav, končno odločitvijo sodišča v sodnem postopku ali morebitno pritožbo v sodnem postopku in razlogih zanjo. Če pridete na sodišče, da bi pričali, vam poleg tega sodno osebje škotske sodne službe vsaj enkrat na uro zagotovi najnovejše informacije o napredovanju sodnega postopka in vam sporoči, kdaj lahko zapustite sodišče.
Za podrobnosti o informacijah, do katerih je mogoče dostopati, glej zgoraj.
Zoper sodbo se lahko pritoži le obsojenec ali tožilstvo.
Pritožba tožilstva se lahko vloži samo v določenih okoliščinah. Tožilstvo lahko vloži pritožbo:
zoper oprostilno sodbo - sodbo, ki ugotavlja, da obdolženec „ni kriv“ ali da dejanje „ni dokazano“ - vendar le v skrajšanih postopkih (sojenje brez porote) in le glede pravnih vprašanj,
zoper višino kazni - vendar le, če kazen velja za preveč prizanesljivo.
Več informacij lahko najdete na spletnem naslovu https://www.mygov.scot/after-the-verdict/the-appeals-process/.
Po tem, ko je obtoženec spoznan za krivega, lahko sodnik, ki odloča o kazni, ki bi jo bilo treba naložiti, upošteva vašo izjavo žrtve.
Če izid postopka (tj. sodba) ni izpolnil vaših pričakovanj, ali pa se vam zdi, da po izreku sodbe potrebujete podporo, se lahko po pomoč obrnete na več organizacij. Organizacija Škotske za pomoč žrtvam ima odprto telefonsko linijo, ki deluje od ponedeljka do petka, od 8. do 20. ure. Gre za nacionalno dobrodelno organizacijo, ki pomaga ljudem, prizadetim zaradi kaznivega dejanja, po vsej Škotski, ne glede na vrsto storjenega kaznivega dejanja. Pokličete jih lahko na telefonsko številko: 03 456039213. Podpora, ki jo nudijo, je brezplačna.
Obstajajo tudi številne druge organizacije, vključno s specializiranimi storitvami, ki lahko zagotavljajo brezplačno zaupno čustveno podporo in praktično pomoč ter žrtvam, pričam in drugim osebam, ki jih je prizadelo kaznivo dejanje, posredujejo bistvene informacije. Informacije o teh storitvah so na voljo tukaj.
Da, obstajajo številne organizacije za podporo žrtvam, ki lahko nudijo podporo v času pred sojenjem, med sojenjem in po sojenju, njihove storitve pa so brezplačne. Organizacija Škotske za pomoč žrtvam je nacionalna dobrodelna organizacija, ki žrtvam nudi čustveno podporo, praktično pomoč in bistvene informacije. Te storitve so brezplačne in zaupne.
Če ste podali izjavo žrtve, jo lahko sodnik upošteva pri določanju kazni. Po tem, ko je obtoženec spoznan za krivega, sodnik odloči, kakšno sankcijo mu bo izrekel. Takšna sankcija se imenuje kazen. Sodnik sprejme to odločitev po izvedbi vseh dokazov in ob upoštevanju vseh pomembnih okoliščin. Te vključujejo starost storilca, njegovo zdravstveno stanje in to, če je že bil predhodno kaznovan. Sodnik lahko izbere, kakšno kazen bo izrekel glede na različne možnosti, ki so mu na voljo.
Več informacij o določitvi kazni je na voljo tukaj.
Pravico imate zahtevati informacije o končni odločbi sodišča in morebitnih razlogih zanjo. Te informacije se lahko zahtevajo od škotske sodne službe (Scottish Courts and Tribunals Service).
V kazenskih zadevah imajo žrtve pravico pridobiti informacije o odpustu zapornika. Pravico imajo tudi, da so obveščene, kadar se odloča o pogojnem odpustu zapornika, in da glede odpusta podajo pisne pripombe škotski službi za pogojni odpust (Parole Board for Scotland). To se imenuje sistem obveščanja žrtev (Victims Notification Scheme).
Žrtve storilcev kaznivih dejanj, obsojenih na manj kot 18 mesecev, imajo pravico biti obveščene le o odpustu ali pobegu storilca. Če želite prejeti te informacije, se vam ni treba prijaviti v sistem, lahko se preprosto obrnete na škotsko služba za izvrševanje kazenskih sankcij (Scottish Prison Service).
Morda boste lahko škotski službi za pogojni odpust (Parole Board for Scotland) podali pripombe v primerih, kadar se odloča o pogojnem odpustu storilca. Žrtve, ki so prijavljene v skladu z delom 2 sistema, se lahko prijavijo, da bodo podale pisne pripombe škotski službi za izvrševanje kazenskih sankcij, ko storilec postane upravičen do začasnih izhodov ali odpusta v hišni pripor, škotski službi za pogojni odpust pa takrat, ko se odloča o pogojnem odpustu storilca. Pri pripravi vaših pripomb vam lahko pomaga Organizacija Škotske za pomoč žrtvam.
Storitve v podporo žrtvam lahko uporabite tudi če kaznivo dejanje ni bilo prijavljeno policiji.
Ne glede na to, ali želite prijaviti kaznivo dejanje ali ne, ali pa se še niste dokončno odločili, vam organizacija Škotske za pomoč žrtvam (Victim Support Scotland) lahko nudi čustveno podporo in praktično pomoč.
Če kaznivo dejanje prijavite, lahko policija z vašim dovoljenjem vaše podatke posreduje organizaciji Škotske za pomoč žrtvam.
Prav tako vam pomoč lahko nudi informacijska in svetovalna služba za žrtve (Victim Information and Advice - VIA), če vaš primer zadeva:
žrtve ali priče, ki so otroci,
zločine iz sovraštva,
ali kadar je verjetno, da bo sojenje potekalo pred poroto.
Informacijska in svetovalna služba za žrtve vam bo posredovala informacije o sistemu kazenskega pravosodja, vas obveščala o stanju zadeve in vas napotila na druge organizacije, ki vam lahko pomagajo.
Organizacija Škotske za pomoč žrtvam ima odprto telefonsko linijo, ki deluje od ponedeljka do petka, od 8. do 20. ure. Gre za nacionalno dobrodelno organizacijo, ki pomaga ljudem, prizadetim zaradi kaznivega dejanja, po vsej Škotski, ne glede na vrsto storjenega kaznivega dejanja. Pokličete jih lahko na telefonsko številko: 0800 160 1985. Podpora, ki jo nudijo, je brezplačna. Obstajajo tudi številne druge organizacije, vključno s specializiranimi storitvami, ki lahko zagotavljajo brezplačno in zaupno čustveno podporo in praktično pomoč ter žrtvam, pričam in drugim osebam, ki jih je prizadelo kaznivo dejanje, posredujejo bistvene informacije. Informacije o teh storitvah so na voljo tukaj.
Organizacija Škotske za pomoč žrtvam nudi brezplačno in zaupno podporo žrtvam, pričam in drugim osebam, ki jih je prizadelo kaznivo dejanje.
Podpora na sodišču
Če ste na sodišče pozvani kot priča, vam bo usposobljeno osebje organizacije Škotske za pomoč žrtvam zagotavljalo pomoč prek službe za priče (Witness Service). Ta služba deluje prostovoljno na vseh lokacijah višjega sodišča (High Court) in grofijskega sodišča (Sheriff Court). Lahko vam:
nudi praktično pomoč in informacije o tem, kaj se dogaja na sodišču;
omogoči, da obiščete sodišče pred začetkom sojenja, tako da veste, kaj lahko pričakujete.
Nekaterim pričam se zaradi okoliščin ali narave kaznivega dejanja lahko zagotovi dodatna pomoč pri pričanju. Več informacij o pričanju na sodišču, vključno s „posebnimi ukrepi“ za ranljive priče, lahko preberete tukaj. Če ste žrtev kaznivega dejanja, vendar niste bili pozvani kot priča, morda ne boste obveščeni o sojenju. Kljub temu lahko zaprosite za informacije o poteku zadeve pred sodiščem.
Različne vrste organizacije vam lahko nudijo različne vrste podpore. Pomoč žrtvam se v okviru organizacije Škotske za pomoč žrtvam zagotavlja na ravni skupnosti. Žrtve lahko takšno pomoč dobijo v vsaki škotski občini, služba, namenjena pričam, pa deluje na vsakem kazenskem sodišču na Škotskem.
Obstajajo tudi številne druge dobrodelne organizacije, ki lahko pomagajo, odvisno od narave kaznivega dejanja. Na primer Rape Crisis Scotland in TARA (Trafficking Awareness Raising Alliance) nudita podporo ženskam, ki so žrtve trgovine z ljudmi. Podporo žrtvam trgovine z ljudmi nudi tudi organizacija Migrant Help. Dobrodelne organizacije, kot so Children 1st, Scottish Women's Aid in PETAL ravno tako nudijo podporo žrtvam kaznivih dejanj. Več informacij o teh storitvah so na voljo tukaj.

References: sodišče 
 sodišče 
 sodišče 
 sodišče 
 sodišče 
 sodišče 
 sodišče 
 Sodišče 
 sodišče 
 sodišče 
 sodišče